JASIF บวกเกือบ 3% เก็งกำไรปีนี้โต 25% ชูปันผลสูง กูรูเชียร์”ซื้อ” เป้า 11 บ.
JASIF บวกเกือบ 3% เก็งกำไรปีนี้โต 25% ปันผลสูง 10% บล. ดีบีเอส วิคเคอร์ส แนะนำ "ซื้อ" เป้า 11 บ. ล่าสุด ณ เวลา 11.03 น.ราคาอยู่ที่ 9.95 บาท บวก 0.25 บาท หรือ 2.58% มูลค่าการซื้อขาย 179.42 ล้านบาท
2 มิ.ย. 2559

ผู้สื่อข่าวรายงานว่า ราคาหุ้น กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF ณ เวลา 11.03 น.ราคาอยู่ที่ 9.95 บาท บวก 0.25 บาท หรือ 2.58% มูลค่าการซื้อขาย 179.42 ล้านบาท  โดยเปิดตลาดที่ 9.80 บาท ต่ำสุดที่ 9.75 บาท สูงสุดที่ 9.95 บาท

บล. ดีบีเอส วิคเคอร์ส ระบุในบทวิเคราะห์(2 มิ.ย.) แนะนำ “ซื้อ” JASIF ราคาเป้าหมาย 11 บาท/หุ้น โดยผู้เช่าโครงข่ายใยแก้วนำแสงหลักของ JASIF คือ Triple T Broadband (TTB) ซึ่งเป็นผู้ให้บริการบอร์ดแบนด์แบบ Fix ใหญ่เป็นอันดับ 2 ของไทย ได้ทำสัญญาเช่า 100% จนถึง 22 ก.พ.2569 สำหรับค่าเช่ามีโอกาสปรับขึ้นได้ตามดัชนีราคาผู้บริโภค (CPI) ของไทย (เพดานต่ำสุดและสูงสุดอยู่ในช่วง 0-3%)
ส่วนครองตลาด TTB ในแง่ของจำนวนผู้ใช้บริการได้เพิ่มขึ้นจากปี 55 ที่ 28% เป็น 31% ในปี 58 และล่าสุด 1Q59 ขยับขึ้นมาเป็น 33% ปัจจุบันมีผู้ใช้บริการ 2.1 ล้านราย
ทั้งนี้เชื่อว่า JASIF ยังสามารถเติบโตไปได้อย่างต่อเนื่อง เพราะอัตราการใช้ (Penetration Rate) อินเตอร์เน็ตบอร์ดแบนด์ในไทยยังอยู่ในเกณฑ์ต่ำ เป็นเพียง 31% ของ 22 ล้านครัวเรือนที่เป็นผู้ใช้บริการ ทางด้าน Media Partners Asia ได้คาดการณ์ว่าอัตราการใช้จะเพิ่มขึ้นเป็น 35% ในปีนี้และ 44% ในปี 60
ขณะที่แนวโน้มส่วนเพิ่มในอนาคตมาจากการซื้อสินทรัพย์เพิ่มจาก TTB มาบริหาร เพราะ TTB วางแผนที่จะลงทุนเพิ่มในโครงข่ายฯใหม่อีก 700k core km ในช่วง 2 ปีข้างหน้า
พร้อมคาดการณ์กำไรปีนี้โต 25% ปันผลสูงมาก คาดการณ์อัตราผลตอบแทนเป็น 10% ทั้งปีนี้และปีหน้า รวมทั้งแหล่งที่มารายได้มีความมั่นคงไปอีกมากกว่า 10 ปี